จังหวะช้อน AWC หลังปิดเช้าทำ “ออลไทม์โลว์” ฟากโบรกฯมองโอกาสเก็บของถูก
จังหวะช้อน AWC หลังปิดเช้าทำ "ออลไทม์โลว์" ฟากโบรกฯมองโอกาสเก็บของถูก โดยปิดตลาดภาคเช้า ราคาอยู่ที่ 2.94 บาท ลบ 0.02 บาท หรือ 0.68% สูงสุดที่ 2.96 บาท ต่ำสุดที่ 2.88 บาท ด้วยมูลค่าซื้อขาย 65.72 ล้านบาท
27 ต.ค. 2563

ผู้สื่อข่าวรายงานว่า ราคาหุ้น บริษัท แอสเสท เวิรด์ คอร์ป จำกัด (มหาชน) หรือ AWC ปิดตลาดภาคเช้า อยู่ที่ 2.94 บาท ลบ 0.02 บาท หรือ 0.68% สูงสุดที่ 2.96 บาท ต่ำสุดที่ 2.88 บาท ด้วยมูลค่าซื้อขาย 65.72 ล้านบาท ทั้งนี้ ราคาหุ้นปรับตัวลดลงทำจุดต่ำสุดนับตั้งแต่เข้าซื้อขายในตลาดหลักทรัพย์แห่งประเทศไทย (SET) เมื่อวันที่ 10 ต.ค. 2562

ด้าน บล.ไอร่า ระบุในบทวิเคราะห์ (22 ต.ค.63) แนะนำ “ทยอยซื้อที่แนวรับ” AWC โดยระดับราคา ได้ปรับตัวลดลงอย่างต่อเนื่องจนลงมาลงลึกใกล้ Low เดิมแล้ว และที่สำคัญได้มีภาวะ Oversold อย่างมีนัยสำคัญแล้วทำให้น่าจะมี Downside Risk น้อยแล้ว พร้อมให้แนวรับ 2.90-2.70 บาท แนวต้าน 3.10-3.24 บาท
ขณะที่ นางวัลลภา ไตรโสรัส ประธานเจ้าหน้าที่บริหาร และกรรมการผู้จัดการใหญ่ AWC เปิดเผยว่า แนวโน้มผลการดำเนินงานในช่วงไตรมาส 4/63 มีโอกาสพลิกกลับมามีกำไร หากชาวต่างชาติเริ่มทยอยเดินทางเข้ามาในประเทศมากขึ้นอย่างชัดเจน ซึ่งจะเป็นปัจจัยหลักที่ช่วยหนุนภาพรวมของบริษัท โดยเฉพาะธุรกิจโรงแรมที่มีสัดส่วนรายได้มากถึง 50% และในช่วงไตรมาส 4 โดยปกติจะเป็นช่วงไฮซีซั่นของธุรกิจ และเป็นไตรมาสที่มีสัดส่วนรายได้ค่อนมาก 30-40% จากทุกไตรมาส
อย่างไรก็ตาม คาดว่าจะเริ่มเห็นผลการดำเนินงานพลิกฟื้นกลับมาอย่างก้าวกระโดดในช่วงครึ่งหลังของปี 64 ซึ่งคาดว่าจะเป็นช่วงที่การผลิตวัคซีนต้านโควิด-19 จะถูกนำออกมาใช้ได้อย่างชัดเจน และจะทำให้การเดินทางท่องเที่ยวกลับมา ส่งผลให้นักท่องเที่ยวต่างชาติเดินทางเข้ามาในประเทศไทยสะดวกมากขึ้นและคาดหวังจะกลับมาเท่ากับช่วงปลายปี 62 หนุนผลงานของบริษัทให้พลิกฟื้นกลับมาอย่างชัดเจน
“เรายังเชื่อมั่นในศักยภาพการท่องเที่ยวของไทยที่ยังมีศักยภาพ และนักท่องเที่ยวชาวต่างชาติยังชื่นชอบและต้องการที่จะเข้ามาท่องเที่ยวในไทยอยู่มาก แต่สถานการณ์โควิด-19 ที่เกิดขึ้น ทำให้การเดินทางต่างประเทศหยุดชะงักไป และยังไม่มีวัคซีนออกมารักษาที่ชัดเจน ทำให้ธุรกิจเราซึ่งมีธุรกิจโรงแรมอยู่มากกระทบ แต่หากนักท่องเที่ยวกลับมามากขึ้นในไตรมาสสุดท้ายปีนี้ชัดเจนก็มีโอกาสที่ผลการดำเนินงานเราจะพลิกเป็นบวกได้เหมือนกัน เพราะไตรมาสสุดท้ายสัดส่วนของผลงานค่อนข้างมีผลมาก เพราะเป็นช่วงไฮซีซั่นของธุรกิจ”
สำหรับผลกระทบจากการแพร่ระบาดของโควิด-19 ทำให้การลงทุนของบริษัทชะลอออกไปบ้าง เนื่องจากต้องหันมาบริหารจัดการต้นทุน และรักษาสภาพคล่องมากขึ้น เพื่อให้ธุรกิจสามารถผ่านพ้นวิกฤติในครั้งนี้ไปได้ โดยที่บริษัทยังมีความแข็งแกร่ง และสามารถดูแลพนักงานได้ด้วย โดยเฉพาะในส่วนของการซื้อสินทรัพย์ของ TCC Group  อาจจะต้องชะลอออกไปบ้างในภาวะที่ยังไม่แน่นอน รวมไปถึงการเข้าซื้อสินทรัพย์ใหม่นอกเครือทั้งโรงแรม และคอมเมอร์เชียล ก็ยังมีการศึกษาและพิจารณาการเข้าซื้ออยู่บ้าง แต่จะดูทรัพย์ที่มีความเหมาะสมและราคาที่เหมาะสม ซึ่งปัจจุบันยังไม่มีความชัดเจนในส่วนนี้
ขณะเดียวกันโรงแรมที่มีแผนเปิดใหม่และกลับมาให้บริการก็พิจารณาเลื่อนออกไปราว 6 เดือน เช่น โรงแรมบายันทรี กระบี่ ที่เตรียมจะเปิดในวันที่ 24 ต.ค.นี้ จากกำหนดเดิมที่จะเปิดในช่วงไตรมาส 2/63 โรงแรม MELIA เชียงใหม่ และโรงแรม Imperia แม่ปิง เชียงใหม่ เลื่อนเปิดให้บริการไปเป็นปลายปี 64 จากเดิมต้นปี 64 โรงแรมที่ Asiatique ที่กำลังอยู่ระหว่างการออกแบบ ได้เลื่อนเปิดให้บริการออกไปเป็นปี 66 จากเดิมปี  65
ส่วนธุรกิจค้าปลีกบริษัทได้มีการปรับคอนเซปต์ของศูนย์การค้าใหม่ โดยเฉพาะการปรับศูนย์การค้าพันธุ์ทิพย์ ประตูน้ำ เป็นศูนย์ส่งสินค้าจีน จากเดิมที่เป็นศูนย์สินค้าไอที ซึ่งเป็นการปรับเปลี่ยนตามพฤติกรรมการซื้อของคนสมัยใหม่ ที่หันมาซื้อสินค้าไอทีผ่านช่องทางออนไลน์มากขึ้น ทำให้บริษัทปรับเปลี่ยนกลุ่มลูกค้าเป้าหมายมาเป็นพ่อค้าแม่ค้าที่มาเลือกซื้อสินค้าไปจำหน่ายต่อ โดยเฉพาะสินค้าจากจีนที่ได้รับความนิยม ซึ่งได้จับมือกับพันธมิตร Yiwu ในการผลักดันคอนเซปต์ใหม่ครั้งนี้ คาดว่าจะทำให้มีลูกค้าเข้ามาใช้บริการในศูนย์การค้าพันธุ์ทิพย์ ประตูน้ำ เพิ่มขึ้นเฉลี่ย 20,000 คน/วัน